**Katehetski materijal za 5. korizmenu nedjelju**

Hvaljen Isus, dragi mladi vjeroučenici! Nalazimo se u korizmenom vremenu i pred nama je 5. korizmena nedjelja. Evanđelje ove nedjelje donosi nam izvješće o Lazarovu uskrsnuću. Crkva pred nas stavlja ovaj izvještaj i na taj nas način priprema za slavlje blagdana Uskrsa. Lazarova smrt i uskrsnuće nagovještaj su Isusova uskrsnuća i konačne pobjede nad smrću. Zato smo za vas pripremili radni list s pomoću kojeg vam želimo pomoći u boljem shvaćanju i razumijevanju evanđeoske poruke.

Izvještaj o Lazarovu uskrsnuću nalazi se u Ivanovu evanđelju (Iv 11,1-45). Na stranicama naše Nadbiskupije predstavljena vam je aplikacija „Nova Eva“ pa se možete poslužiti navedenom aplikacijom kako bi pročitali evanđeoski tekst prije nego pristupite rješavanju radnog listića (tekst možete pronaći i na internetu ili u svojoj Bibliji). Ukoliko je moguće, u ovu aktivnost možete uključiti i članove svoje obitelji.

Nakon što pročitate tekst ostanite u kratkoj šutnji i razmislite o pročitanom. Potom pristupite rješavanju radnog listića.

Radni list „Isus vraća Lazara od mrtvih“ (Iv 11,1-45)

1. Što te je najviše iznenadilo u izvještaju o Lazarovu uskrsnuću?
	1. Da je Isus mogao uskrisivati mrtve.
	2. Da je Isus plakao za mrtvim Lazarom.
	3. Da je Lazar pokopan u pećini.
	4. Da Isus nije spriječio da Lazar umre.
	5. Da netko u ovu priču zaista vjeruje.
	6. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
2. Što ovaj izvještaj govori tebi o Isusu?
	1. Isus je slabić jer plače u javnosti.
	2. Isus je moćan čarobnjak koji može uskrisivati mrtve.
	3. Isus je božanstvo.
	4. Isus je pravi Bog i pravi čovjek.
	5. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
3. Što je tebi osobito važno u izvještaju o Lazaru?
	1. Isus je čovjek koji ima osjećaje i koji se može žalostiti.
	2. Isus je Bog i može uskrisivati mrtve.
	3. Isus je čovjek i ima prijatelje.
	4. Isus je Bog i s njim možeš biti prijatelj.
	5. Izvještaj mi ništa ne znači.
	6. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
4. Tko je Isus za tebe?
	1. Izmišljen lik, otprilike poput Harryja Pottera.
	2. Učitelj mudrosti koji je prije 2000 godina imao neke dobre ideje.
	3. Prorok koji je poslan od Boga da nam pokaže kako bismo trebali živjeti.
	4. Sin Božji.
	5. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nakon što odgovoriš na pitanja razmisli o svojim odgovorima. Ako radni list rješavaš s članovima svoje obitelji možete razgovarati o odgovorima koje ste izabrali.

Po završetku razgovora želimo vas potaknuti na razmišljanje o još jednoj važnoj informaciji koju smo u ovome tekstu saznali. U biblijskome tekstu koji je pred nama ove nedjelje jako se dobro pokazuju dvije činjenice o Isusu: Isus je bio pravi Bog i pravi čovjek. Da je bio čovjek, vidimo po tome što ga je pogodila smrt njegova prijatelja Lazara i da je zbog toga čak i zaplakao. Isus je istodobno i Bog, a to vidimo po tome što ima vlast vratiti Lazara iz smrti u život.

Pokušaj sada odgovoriti na ova dva pitanja. Možeš odgovor napraviti u obliku tablice + i -, ili napraviti top listu, ili iznijeti svoje odgovore kroz duzi pisani oblik ili kroz obiteljsku parlaonicu (raspravu):

* Koja je prednost toga da onaj koji se za nas pred Bogom zauzima zna kako je biti čovjek sa svim osjećajima i iskustvom da je uveden u napast?
* Koja je prednost toga da je naš posrednik pred Bogom – sam Bog?

Dragi mladi, imati Isusa, pravog Boga i pravog čovjeka, za prijatelja, osobito u teškim vremenima, izvor je snage i utjehe. Isus nas povjerava drugima i po njima djeluje u našem životu. Pomolimo se zato na kraju za sve kojima smo povjereni i koji s nama koračaju na putu prema uskrsnuću.

Gospodine,

povjeravaš nas drugima,

koji bdiju dok mi spavamo,

koji vjeruju dok mi sumnjamo,

koji još mole dok mi ostajemo u šutnji.

Povjeravaš nas drugima,

koji s nama putuju,

koji se s nama nadaju i trude,

koji su umorni, ali ne odustaju,

na koje se možemo osloniti

u svojim brigama i potrebama.

Povjeravaš nas drugima,

koji s nama pred tobom stoje,

tebe mole i od tebe prose,

tebi zahvaljuju

i stavljaju se tebi na raspolaganje.

Povjeravaš nas drugima

i hrabriš ih da nam priđu.

Bez njih te ne bismo ljubili

i ne bi nad bez njih ljubio.

Daj da jedni za druge postanemo blagoslov

na putu k tebi. Amen.

**vjeroučiteljica Kristina Culek**